Inhoudsopsomming
Studievaardighede
Kwartaal 4: Week 3-6





Les 1: Hersien en implementeer 'n studieplan met behulp van tydbestuursvaardighede,  ondersoek hoe leer plaasvind en oorweeg effektiwiteit.

TYDBESTUURSVAARDIGHEDE 
Die effektiewe bestuur van tyd stel 'n persoon in staat om selfversekerd en georganiseerd te wees, en meer doeltreffend te studeer. Doeltreffende tydbestuursvaardighede is veral noodsaaklik vir hoërskoolleerders aangesien hulle meer vakke, toetse, opdragte en buitemuurse aktiwiteite moet balanseer. 

Wenke vir tydsbestuur:
· Beplan – per week, maar ook vir elke dag – stel werkbare doelwitte – skeduleer belangrike aktiwiteite vir die regte tyd van die dag – maak 'n taaklys en hou daarby – laat tyd vir onderbrekings en afleidings toe, wees buigsaam. 
· Prioritiseer take – moenie jouself oorlaai nie.
· Neem die nodige tyd om kwaliteit werk te lewer – bestee meer tyd aan take wat moeiliker is en neem die hoeveelheid werk wat nodig is in ag om te verseker dat die werk behoorlik gedoen word. 
· Verdeel groot, tydrowende take in kleiner take (werk, byvoorbeeld, elke dag 10-15 minute aan 'n taak waarna jy opsien).
· Beperk afleidings – konsentreer en fokus op die taak waarmee jy besig is – leer om jou tyd te bestuur sodat jy nie uiteindelik uitstel en alles in een aand of middag probeer indruk nie.
· Kry genoeg rus – neem 'n blaaskans wanneer dit nodig is.
· Evalueer hoe jy jou tyd bestee – beloon jouself.

[image: Free Educational Apps illustration and picture]Wat is 'n studieplan? 'n Studieplan is 'n georganiseerde skedule wat studietye en leerdoelwitte uiteensit. Dit help ons om elke week toegewyde tyd vir studie opsy te sit. Hierdie skedule moet datums van toetse en eksamens insluit, sowel as sperdatums vir vraestelle, take en projekte. 

Riglyne om jou studieplan op te stel: 
· Ontleed jou huidige studiegewoontes en leerstyl – Dink aan wat vir jou werk en nie werk nie. 
· Evalueer jou huidige skedule en tydbestuur – Dui al jou verpligtinge, insluitend klasse, werk en buitemuurse aktiwiteite op 'n digitale- of papierkalender aan. Dan kan jy sien hoeveel van jou tyd reeds gebruik word, en hoeveel jy beskikbaar het vir studie. As jou skedule min ruimte vir studies laat, moet jy dalk evalueer en kyk waar jy kan snoei, of hoe jy jou skedule kan herrangskik om meer tyd vir jou studies in te ruim.
· Beplan hoeveel studietyd jy nodig het – Aan die begin van elke kwartaal sal jy dikwels 'n assesseringskedule vir jou verskillende vakke ontvang. Dit sal gewoonlik die datums van enige groot toetse, eksamens of projekte insluit. Gebruik dit as ‘n gids  om te bereken hoeveel tyd jy vir elke vak opsy moet sit, aangesien sommige vakke meer intensiewe aandag vereis. Dit sal jou ook help om jou studiesessies te skeduleer om seker te maak dat jy genoeg tyd het om al jou opdragte te voltooi en vir eksamens voor te berei.
· Ontwikkel 'n skedule – Sodra jy weet hoeveel tyd jy nodig het om te studeer, en hoeveel tyd jy beskikbaar het, kan jy jou studiesessies skeduleer. Teken jou studiesessies, soos enige ander verpligtinge, op jou kalender aan. Dit sal jou herinner dat  dit tyd is wat spesifiek opsy gesit is om te studeer. Beplan watter vak jy op watter dag gaan studeer om te verseker dat jy genoeg tyd aan elke vak bestee.  
· Evalueer jou weeklikse kalender – Die identifisering van jou leerdoelwitte vir elke vak sal jou help om te bepaal hoeveel studietyd jy daaraan moet bestee. Jy moet aan die begin van elke week  bepaal wat jy moet studeer en wat jy beplan om in elke studiesessie te bereik. Alhoewel dit aanloklik is om jou studiesessie oor te slaan indien jy nie 'n toets skryf nie, kan jy jou toekomstige toetsvoorbereidingstyd verminder deur vooruit te leer en vir klasse voor te berei.
· Hou by jou skedule – 'n Studieplan werk die beste indien dit konsekwent gevolg word. Jy moet probeer om 'n studieplan te ontwikkel wat jy elke kwartaal kan volg. Jy sal jou plan moet aanpas soos nodig. Die belangrikste is om by jou plan te hou.

Hou by jou studieplan:
· Onthou om ruskanse te neem – As jou skedule urelange studiesessies insluit, moet jy kort-kort blaaskanse neem om te strek, hidreer en jou verstand te rus. Dit sal jou brein vars hou en verhoed dat jy oorweldig voel.
· Skeduleer tyd vir ander aktiwiteite – Deur 'n gebalanseerde skedule te handhaaf, sal jou gedagtes meer ontvanklik tydens studiesessies wees. As jy lang studiesessies vir 'n paar dae in 'n ry skeduleer, kan jy moedeloos raak. Dit word aanbeveel dat jy ook tyd vir nie-akademiese aktiwiteite skeduleer, soos oefening, stokperdjies en sosialisering. 
· Handhaaf aanspreeklikheid – Sommige leerders vind dit nuttig om saam met 'n maat te studeer, aangesien dit aanleiding gee tot aanspreeklikheid. Dit bied ook geleenthede vir bespreking en samewerking. Raadpleeg klasmaats wanneer jy jou studieplan opstel om vas te stel of julle jul studiesessies kan koördineer. Indien jy egter geneig is om meer te sosialiseer as om te studeer wanneer jy by ander is, hou eerder by 'n onafhanklike studieplan. As jy wel 'n studiemaat het, maak seker dat dit iemand is wat nie jou aandag sal aflei nie.
· Evalueer jou studieplan en pas aan soos nodig –  Jou studieplan moet jou help om meer doeltreffend en produktief te wees.  Indien jy vind dat dit nie werk nie, moenie moedeloos raak nie. Dit is goed om veranderinge aan te bring as jy uitvind wat vir jou die beste werk.
[image: Free Brain Mind illustration and picture]
ONDERSOEK HOE LEER PLAASVIND EN BESIN OOR EFFEKTIWITEIT:
Die brein is 'n komplekse orgaan wat 'n noodsaaklike rol in denke en alle ander liggaamsfunksies speel. Die brein word in twee helftes verdeel: die regter- en linkerbrein. Spesifieke areas is verantwoordelik vir verskillende funksies, maar beide kante van die brein werk saam as 'n geheel.
Jy ontvang insette van beide kante van jou brein; vir logiese of kreatiewe take. Die linkerbrein word met taal geassosieer terwyl die regterbrein help om konteks te toon en te verstaan. Die linkerbrein hanteer wiskundige berekeninge, maar die regterbrein help met vergelykings en rowwe skattings.
	
Hoe vind leer plaas?
· Die brein is ‘n orgaan wat ontwerp is om te leer en te groei.
· Hoe meer aktief die brein is, hoe sterker word die verbindings tussen neurone. 
· Oefening en herhaling  is belangrik om sterk paaie in die brein te ontwikkel en sekere handelinge outomaties te kan doen.
· Studie help met die ontwikkeling van jou brein en jou brein sal nooit ophou dink, leer, onthou en verken nie.
· Om 'n ‘leerpad’  in jou brein te skep, moet jy studeer, probleme oplos, memoriseer, lees, dink, bereken, reflekteer en skryf.
· Dit is belangrik om iets nuuts aan te leer deur dit herhaaldelik te doen. Hoe meer jy herhaal, hoe beter leer jy hoe om dit te doen. 
· Elke persoon het 'n unieke manier van leer en verkies om op 'n spesifieke manier te leer. Dit is belangrik om die leerstyl te vind wat pas by die manier waarop jou brein bedraad is.

Les 2: Voorkeur van studiestyle vir die benadering van take, en studiestrategie om ’n spesifieke taak te benader in die lig van vooropgestelde vereistes.

VOORKEUR VAN STUDIESTYLE VIR DIE BENADERING VAN TAKE
Elke persoon het verskillende leervoorkeure en -style wat vir hulle werk. Sommige mense het ‘n dominante leerstyl, terwyl ander verskillende leerstyle in verskillende omstandighede verkies. Daar is nie ‘n regte of verkeerde antwoord op watter leerstyl (of kombinasie van leerstyle) die beste vir jou is nie. Dit is algemeen dat mense een dominante leerstyl het, maar die meeste mense gebruik 'n kombinasie van leerstyle. Dit is nuttig om jou leerstyl te verstaan, maar jy moet ook versigtig wees om jouself nie in 'n boks te plaas en daarvolgens te definieer nie. 
 
Die VARK-model: Die mees algemeen aanvaarde model van leerstyle word die VARK-model genoem, wat staan vir visual (visueel), audio (gehoor/ouditief), reading/writing (lees/skryf) en kinaesthetic (kinesteties).
· Visuele leerders leer die beste deur te sien. 
· Ouditiewe leerders leer die beste deur te hoor.
· Lees-/skryfleerders leer die beste deur te lees en te skryf.
· Kinestetiese leerders leer die beste deur te beweeg en aktiwiteite te doen.

· [image: Free Idea Visualization vector and picture]Visuele leerders verkies prentjies, grafieke en illustrasies om die belangrikste deel van 'n onderwerp uit te wys. Om 'n goed georganiseerde visuele prent te sien help visuele leerders om verhoudings tussen begrippe te verstaan en hulle verwerk inligting baie vinniger met hierdie leerstyl. 'n Visuele leerder word gestimuleer deur baie kleur en oordrywing van belangrike punte, soos 'n vet lettertipe of deur belangrike woorde te onderstreep. Hulle hou daarvan om gebruik te maak van die volgende: grafieke, kaarte, diagramme, onderstreep van sleutelwoorde, gebruik van verskillende kleur penne, glimpenne, flitskaarte, en handboeke met diagramme en prente daarin.
· Ouditiewe Leerders begryp nuwe inligting deur te luister en te praat. Ouditiewe leerders leer goed in groepbesprekings, wanneer 'n onderwyser werk verduidelik en deur woorde en opsommings hardop te herhaal. 'n Ouditiewe leerder leer die beste deur te luister, te bespreek, te praat, te ondervra en feite hardop te herroep. Ouditiewe leerders het 'n groot voordeel in die klaskamer omdat hulle nie bang is om hul mening te lug en antwoorde op hul vrae te kry nie. Terwyl lees-/skryfleerders dalk eers na die verwerking van hulle notas besef dat hulle vrae oor die werk het, leer ouditiewe leerders baie maklik deur inligting onmiddellik in die klaskamer te verwerk.
· Lees-/ skryfleerders leer die beste deur aantekeninge te maak en herhaaldelik deur die notas te werk in hul eie tyd. Verbale insette kan dikwels vir hierdie tipe leerders verlore gaan. Vir hulle is dit belangrik om aantekeninge op die bord of op 'n PowerPoint te sien. Hierdie leerders leer die beste uit boeke, lyste, notas, joernale, woordeboeke, ensovoorts. Sommige tegnieke wat hierdie leerders kan help om te leer, is om hul notas oor te skryf, flitskaarte te gebruik, byskrifte by prente of diagramme te voeg, 'n fisiese boek bo 'n oudioboek te kies en onderskrifte op video's te gebruik. 
· Kinestetiese leerders leer die beste deur dinge self uit te werk en fisies met konsepte, modelle of strukture te werk. Hulle internaliseer inligting makliker wanneer hul liggaamsbeweging met die leerinhoud gekombineer word. Hulle leer ook die beste deur iets eerstehands te sien, regstreekse video's te kyk en op uitstappies te gaan. Hulle sukkel dikwels om stil te sit terwyl hulle in die klas luister en hulle is meer geneig om handgebare te gebruik.

STUDIESTRATEGIE OM 'N SPESIFIEKE TAAK TE BENADER 
SQ3R is 'n leesbegripmetode wat vernoem is na sy vyf stappe: survey (oorsig), question (vra), read (lees), recite (resiteer), en review (hersien). Deur hierdie stappe te volg sal jy waardevolle inligting uit die teksvereistes van enige vak kan inwin. Die inligting wat jy deur lees verkry, is belangrik. As jy dit net "doen", sonder om iets te leer, mors jy baie van jou tyd. Oefen om te leer terwyl jy lees deur die SQ3R-metode te gebruik.

OORSIG: Versamel die nodige inligting om doelgerig te lees.
· Lees die titel – dit help om jou voor te berei om die onderwerp in te neem.
· Lees die inleiding en/of opsomming – oriënteer jouself oor hoe elke hoofstuk by die outeur se doelwitte pas en fokus op die outeur se stelling van die belangrikste punte.
· Let op elke vetgedrukte opskrif en subopskrif – organiseer jou gedagtes voordat jy begin lees en bou 'n struktuur vir die gedagtes en besonderhede wat gaan volg.
· Let op enige grafika – kaarte, diagramme, ensovoorts. Hulle is doelbewus in daardie formaat uiteengesit, moet dit nie miskyk nie. 
· Let op hulpmiddels – kursief, vetgedruk, die doel van die hoofstuk en die vrae aan die einde van die hoofstuk is alles ingesluit om jou te help om te die inhoud te organiseer, te begryp en te onthou.




VRA: Raak betrokke by die leerproses en verbeter konsentrasie.
· Verander die vetdruk-opskrif van elke afdeling in vrae wat jy dink in daardie afdeling beantwoord sal word. Hoe beter die vrae, hoe beter sal jou begrip waarskynlik wees. Jy kan altyd verdere vrae byvoeg soos jy aangaan. Wanneer jy aktief na antwoorde soek terwyl jy lees, is jy direk betrokke by leer.

LEES: Versamel die inligting rondom die struktuur wat jy in die eerste stap gevorm het.
· Lees een gedeelte op 'n slag soek na die antwoorde op die vrae wat jy geformuleer het. Dit is belangrik om nuwe vrae te formuleer indien jy sukkel om antwoorde te vind.

RESITEER: Oefen jou konsentrasievermoë en om te leer terwyl jy lees.
· Stop en herroep jou vrae na elke afdeling en kyk of jy dit uit jou kop uit kan beantwoord. Indien nie, kyk weer na die teks (so veel kere as wat nodig is), maar moenie na die volgende afdeling gaan voordat jy nie die antwoorde van die vorige een hardop kan sê nie.

HERSIEN: Bou jou geheue.
· Sodra jy die hele hoofstuk met die voorafgaande stappe voltooi het, gaan terug na die vrae wat jy vir elke opskrif geskep het. Kyk of jy hulle nog kan beantwoord. Indien nie, gaan terug en verfris jou geheue en gaan dan voort.

Les 3: Eksamenskryfvaardighede 

EKSAMENSKRYFVAARDIGHEDE 
Daar is geen beter gevoel as om met selfvertroue by 'n eksamenlokaal in te stap nie. Dit is selfs beter om 'n eksamen met 'n kalm en rasionele houding aan te pak. Eksamens bring egter spanning en angs mee, maar dit verg ywer om die nodige vaardighede te bemeester om dit beter te hanteer. Eksamentegnieke gee ons die vermoë om 'n goeie ingesteldheid en selfvertroue in die hantering van eksamenverwante stres en angs te handhaaf.
 
Algemene Eksamenflaters:
· Onvoorbereidheid – voorbereiding is van kardinale belang wanneer dit kom by eksamens en finale assesserings, en dit is nie te laat om jouself te organiseer nie. 
· Om nie die instruksies van die eksamenvraestel deeglik te lees nie – eksamens en assesserings kom in verskillende formate voor, en hulle werk nie almal op dieselfde manier nie. Bestudeer vorige vraestelle om jou van die formaat te vergewis. Jy moet ook seker maak dat jy op die dag die instruksies deeglik lees.  
· Om nie voor en tydens eksamens na jouself om te sien nie – dit is noodsaaklik om jouself regdeur die eksamenseisoen goed te versorg. Neem ruskanse, en maak tyd vir vriende, stokperdjies en ontspanning tussen jou studietye. 
· Swak gebruik van eksamentyd – wanneer jy met 'n eksamen begin, maak seker dat jy weet hoeveel vrae jy moet beantwoord en hoeveel punte elkeen werd is. Jy kan dan jou tyd dienooreenkomstig toeken. 
· Paniek tydens die eksamen -  as jy 'n vraag sien waarop jy nie die antwoord ken nie, of as jy “blank” raak, is dit maklik om paniekerig te raak, wat dit nóg moeiliker maak om helder te dink. Indien jy paniekerig raak, haal 'n paar keer diep asem en herinner jouself daaraan dat jy slim en bekwaam is en deeglik voorberei het. 
· Versuim om die gestelde vrae te beantwoord – met opstelvrae is dit algemeen dat leerders die vraag wat hulle geleer het, neerskryf in plaas van die een wat gevra is. Dit is noodsaaklik om te verseker dat jou antwoord die spesifieke vraag in die eksamenvraestel deeglik aanspreek. As jy 'n vlugtig beplanning doen voordat jy ‘n opstel begin skryf, kan dit jou help om nie in hierdie strik te val nie.
· Om jou eksamen af te jaag – dit kan problematies wees om nie genoeg tyd vir ‘n eksamen te hê nie, maar om foute te maak omdat jy haastig is, is nog erger. As jy vinnig klaar is en daar is nog baie tyd oor, het jy heel moontlik gejaag, selfs al het jy nie besef jy doen dit nie. Wanneer  jy is klaar, gaan weer oor al jou antwoorde om seker te maak dat dit korrek is en so deeglik as moontlik gedoen is. Jy kan ook vind dat jy verder op jou antwoorde kan uitbrei of skielik iets belangrik onthou om by te voeg.



Verstaan Opdragwoorde / Aksiewoorde 
Opdragwoorde / aksiewerkwoorde dui aan hoe om 'n spesifieke eksamenvraag te beantwoord of 'n assesseringstaak te voltooi. Die definisies sal jou help om te verstaan wat die vraag van jou verwag.

	Analiseer / Ontleed  
	Breek in afsonderlike dele op en bespreek, ondersoek, interpreteer, verken en ondersoek elke deel. Sê hoe elke deel belangrik is. Verduidelik hoe die dele gekoppel of verwant is.   

	Pas toe
	Gebruik op 'n praktiese manier. Wys jou begrip op 'n praktiese manier. Gebruik jou kennis en begrip van die onderwerp om dit vir 'n situasie, kwessie of probleem relevant te maak.  

	Assesseer  
	Beoordeel of skat die aard, kwaliteit of waarde van iets. Maak 'n waardeoordeel wat jy regverdig deur redes te gee.   

	Bereken  
	Gebruik getalle om by 'n antwoord uit te kom. Jy sal getalle optel, aftrek, vermenigvuldig of verdeel om 'n antwoord te bereik.  

	Lewer Kommentaar  
	Gee jou mening, verduidelik of kritiseer. Maak 'n oordeel gebaseer op die bewyse.  

	Vergelyk  
	Kyk na twee of meer dinge. Identifiseer ooreenkomste en verskille. Kyk hoe hulle dieselfde is, en hoe hulle anders is. Fokus meer op ooreenkomste as verskille.  

	Voltooi  
	Voeg die ontbrekende inligting by. 

	Oorweeg  
	Dink na en gee jou mening.  

	Onderskei
	Fokus op die verskille tussen twee of meer dinge.

	Skep  
	Stel idees of dele saam om 'n oorspronklike idee te ontwikkel; gebruik kreatiewe denke; bied 'n nuwe voorstel / idee / konsep / item.   

	Kritiseer  
	Jy moet oordele maak om jou eie idees en evaluering te wys.  

	Ontleed  
krities
	Toon goedkeuring of afkeuring, of vind foute/probleme, en meriete/goeie aspekte; gee redes.  

	Definieer 
	Jy moet die presiese betekenis van die term of woorde gee. Definisies is kort en presies. Dit is nie 'n bespreking nie.

	Beskryf 
	Gee rekenskap van iets wat jy geleer het of sê wat jy waargeneem het.

	Bepaal 
	Vind die feite. Bepaal byvoorbeeld hoeveel leerders in graad 11 meer as vier keer per week fisiese oefening doen.  

	Bespreek  
	Skryf oor iets; vergelyk verskeie moontlike sienings oor 'n probleem of kwessie. Debatteer, oorweeg en beredeneer die kwessies. Sluit vergelykings en kontraste in, kyk na voor- en nadele. Sê wat jy oor die onderwerp dink. Gee 'n volledige antwoord in sinne, nie net 'n lys of puntsgewys nie. Gee altyd 'n gevolgtrekking.

	Dink jy 
	Gee jou eie mening oor 'n probleem of kwessie. Let op die redes wat jy gee en argumente wat jy aanbied; jy sal nie net punte vir 'n mening kry nie. Verskaf goed beredeneerde of logiese redes (gebaseer op feite) vir jou mening.   

	Evalueer  
	Gee jou eie mening en/of die opinies van ander. Gee bewyse om jou evaluering te ondersteun. Gee 'n aanduiding van die hoeveelheid, kwaliteit of waarde van iets. Vergelyk verskeie moontlike sienings oor 'n kwessie of probleem. Maak uitsprake gebaseer op feite.

	Ondersoek  
	Kyk in detail na iets sodat jy daarop kommentaar kan lewer. Verdeel kwessie / probleem in kleiner dele om dit te verstaan. Verduidelik dan wat jy geleer het.  

	Verduidelik 
	Gee besonderhede, beskryf, maak iets duidelik / verstaanbaar. Maak iets eenvoudig of vereenvoudig. Beskryf in detail sodat dit verstaan kan word. Gee altyd voorbeelde.  

	Gee 
	Jy verskaf, bied inligting. 

	Identifiseer 
	Herken en noem iets/iemand; sê wie of wat dit/hulle is.   

	Illustreer 
	Gee realistiese voorbeelde. Verduidelik baie duidelik. Jy kan voorbeelde en vergelykings gebruik.

	Interpreteer 
	Toon jou begrip van die onderwerp, lewer kommentaar daarop, gee voorbeelde. Beskryf verhoudings, verduidelik die betekenis.   

	Na jou mening  
	Dit vra jou wat jy van iets dink of hoe jy oor iets voel. Doen die jeug byvoorbeeld na jou mening genoeg om Jeugdag op 16 Junie te vier?  

	Lys  
	Gee 'n kort lys van die punte. Antwoorde moet kortliks genoem word. Moenie bespreek of 'n opstel skryf nie. Gewoonlik skryf jy items onder mekaar neer.

	Pas  
	Soek dinge wat bymekaarpas; vind dinge wat soortgelyk is of met mekaar verband hou. 

	Meet 
	Vind die grootte, hoeveelheid, ens. Beoordeel die belangrikheid, waarde of effek van iets.

	Noem  
	Skryf oor iets sonder om te verduidelik. Daar moet geen detail wees nie; hou dit kort.    

	Benoem
	Soos “noem” – gee 'n kort antwoord sonder lang verduidelikings. 

	Bewys  
	Gee feite om ‘n saak te ondersteun. 

	Verskaf
	Verduidelik presies en duidelik. 

	Stel voor
	Gee moontlike redes of idees. Dit moet geloofwaardig wees; dit hoef nie noodwendig bewys te word nie.  

	Som op 
	Gee 'n baie kort en bondige verslag. Sluit 'n kort gevolgtrekking in. Moenie onnodige besonderhede gee nie.




Les 4: Toepassing van doelwitstellingsvaardighede: Persoonlike ontwikkelingsdoelwitte met betrekking tot studie, gesondheid en fiksheid.

DOELWITSTELLINGSVAARDIGHEDE: 
PERSOONLIKE ONTWIKKELINGSDOELWITTE RAKENDE STUDIE, GESONDHEID EN FIKSHEID.
Die verbetering van jou vaardighede staan as persoonlike ontwikkeling bekend en dit gebeur nie vanself nie. Soms vind persoonlike ontwikkeling toevallig plaas wanneer ‘n mens op die regte tyd op die regte plek is deur bloot geleenthede aan te gryp. Maar konsekwente, effektiewe persoonlike ontwikkeling oor 'n wye verskeidenheid vaardighede vereis doelbewuste en gefokusde inspanning.

Persoonlike ontwikkelingsdoelwitte: STUDIE
· Studeer met die doel om te iets spesifiek te bereik of te doen.
· Gebruik die SMART-metode om studiedoelwitte te stel.
· Jy moet weet watter bladsye of afdelings jy moet studeer.
· Beplan hoe jy jouself gaan toets.
· Stel die doelwit om elke dag iets te hersien deur jou studieplan te gebruik. 
· Stel spesifieke doelwitte vir wat jy moet doen en teen wanneer dit gedoen moet wees. 
· Wees bewus van verskillende tipes doelwitte, die stappe in beplanning daarvan en die doelwitvaardighede.

Persoonlike ontwikkelingsdoelwitte: GESONDHEID & FIKSHEID
· Wees realisties – Jou uiteindelike fiksheidsdoelwit kan wees om fiks genoeg te wees om op 'n vasgestelde datum aan 'n kompetisie deel te neem of om 10 lengtes in die swembad te kan swem. Hoe dit ook al sy, maak hierdie doel realisties. Dink aan wat vir jou haalbaar is en waar jy jouself eendag wil sien. 
· Wees spesifiek – Moenie jou doel 'n algemene stelling maak nie, byvoorbeeld: 'Ek wil gewig verloor'. Maak dit meetbaar. Presies hoeveel kilogram wil jy verloor?
· Kies 'n doelwit wat vir jóú betekenisvol en belangrik is. 'n Doelwit is uniek aan jou en moenie gebaseer wees op wat ander van jou wil hê of hulle gelukkig sal maak nie. Dit gaan oor jou.

Om jou brein gesond te hou, onthou die volgende:

· Voeding is belangrik.
· Vermy voedsel met baie suiker.
· Vermy rook, dwelms en alkohol.
· Drink water terwyl jy studeer.


Die voordele van fisiese oefening:
· 
· Verhoog die vloei van suurstof na jou brein.
· Dit help jou om beter te dink en meer op en wakker te wees.
· Dit verhoog jou neurone se vermoë om gevorm te word, dus sal jy beter onthou.
· Oorlewing.
· Help met streshantering.

Hou jou BREIN gesond
'n Gesonde brein is net so belangrik soos 'n gesonde liggaam. Baie van die dinge wat jy doen om jou liggaam gesond te hou, kan ook jou brein gesond hou. Hoe gesonder jou brein, hoe beter is jy in staat om die lewe se probleme te hanteer. Dit gaan nie noodwendig daaroor om meer ontspanne en gemaklik te voel nie. 'n Sterk, gesonde verstand is meer bestand teen druk. Ons hoor baie dat ons ons harte gesond moet hou, deur 'n gesonde leefstyl te handhaaf: ‘n goeie dieet te volg en baie oefening te kry, maar om ons brein te versorg is net so belangrik. Dit is die belangrikste orgaan in ons liggaam- daarom is breingesondheid noodsaaklik vir ons algemene gesondheid, aangesien ons brein al ons liggaamsfunksies beheer. Verder sal 'n gesonde brein jou help om jou verstand op en wakker, aktief en helder te hou, en help om goeie geestesgesondheid te bevorder. Breingesondheid behels om jou verstand aktief te hou, dit met voedingstowwe en suurstof te voed, en risikofaktore, wat die brein kan benadeel, te verminder.





Les 4: Hersiening en Konsolidasie 

HERSIENING 
Wat is HERSIENING en waarom is dit belangrik? 
Hersiening is wanneer jy inhoud wat voorheen gedek is weer nagaan om jou kennis daaroor uit te brei of te verbeter. Hersiening word gewoonlik gedoen met die uitsluitlike doel om vir eksamens voor te berei. Leerders wat nie vir eksamens hersien nie, behaal dikwels swakker punte. Hersiening is dus baie belangrik vir leerders. Dit stel jou in staat om ‘n beter begrip van ‘n spesifieke onderwerp te hê.

Waarom hersiening belangrik is: 
1. Help om besonderhede te herroep: Hersiening is 'n tweede of derde poging om bepaalde inhoud te dek. Dit help jou om klein besonderhede te onthou wat jy dalk gemis het toe jy die inhoud die eerste keer bestudeer het.
2. Verbeter selfvertroue: As jy 'n konsep ‘n paar keer voor 'n eksamen hersien, sal jy meer selfvertroue hê om die vrae in die eksamen te beantwoord. 
3. Verminder stres en angs: As jy meer selfvertroue in jou vermoë het as gevolg van hersiening, is jy geneig om minder stres en angs te ervaar. Stres en angs kan skadelik wees wanneer jy dit nie kan hanteer nie. Hersiening voor eksamens kan stresvlakke  meer hanteerbaar hou.
4. Dit komplimenteer studiepogings: Om vir 'n eksamen te studeer is 'n noodsaaklike deel van die leerproses, die hersiening van wat jy bestudeer het, maak jou meer voorbereid vir eksamens en help jou sodoende om beter punte te behaal.
5. Dit dien as ‘n maatstaf: Hersiening help jou om te identifiseer in watter vakke jy swakker of beter vaar. Dit help jou weer om te bepaal hoeveel tyd jy aan elke vak moet bestee. 

Wat gebeur as jy nie hersien nie? 
As jy inhoud bestudeer het en dit nie net voor die eksamen hersien nie, kan jy klein besonderhede vergeet. Hierdie detail kan op die ou einde baie belangrike besonderhede wees waarop die hele vraag/konsep berus. Om nie te hersien nie kan ook spanning en angs verhoog omdat jy tydens ‘n eksamen 'n eenvoudige konsep kan vergeet wat jou verhoed om ‘n vraag behoorlik te beantwoord. 

KONSOLIDASIE 
Leer is 'n proses is om kennis of vaardighede aan te leer. Geheue is die manier waarop ons daardie inligting herroep. Konsolidasie is die proses om leer in geheue om te skakel.

Die drie fases van geheue:
· Kodering is die proses waardeur inligting verkry en vir berging (stoor) getransformeer word. Dit sluit in om ’n boek deur te lees, 'n lesing by te woon, 'n video te kyk of na 'n potsending te luister.
· Berging is die stoor van inligting oor tyd. Dit kan vir kort tydperke (korttermyngeheue) of langer tydperke (langtermyngeheue) behou word. Leer behels gewoonlik die stoor van inligting in die langtermyngeheue.
· Herwinning is die proses waardeur jy toegang tot hierdie gestoorde inligting uit die geheue verkry. Om die relevante inligting op die regte tyd te kan herroep, is 'n goeie aanduiding van suksesvolle leer.

Konsolidasie moet 'n kernaktiwiteit in studiesessies wees, want dit is 'n uitstekende manier om die inligting wat tydens leer ingeneem is, “vas” te maak. Konsolidasie is 'n aktiwiteit wat leer van verskeie vorige geleenthede bymekaarbring. Gedurende hierdie stadium van studie word materiaal hersien en leer word versterk.

